CELEX: 32020R0797
Language: lv
Date: 2020-06-17 00:00:00
Title: Komisijas Regula (ES) 2020/797 (2020. gada 17. jūnijs), ar ko attiecībā uz prasībām, kas attiecas uz dzīvnieku izcelsmes blakusproduktiem un atvasinātajiem produktiem, kuru izcelsme ir Savienībā un kuri nosūtīti atpakaļ uz Savienību pēc tam, kad trešā valsts tos liegusi ievest savā teritorijā, groza Regulu (ES) Nr. 142/2011 (Dokuments attiecas uz EEZ)

18.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 194/1
               
            
         KOMISIJAS REGULA (ES) 2020/797
         (2020. gada 17. jūnijs),
         ar ko attiecībā uz prasībām, kas attiecas uz dzīvnieku izcelsmes blakusproduktiem un atvasinātajiem produktiem, kuru izcelsme ir Savienībā un kuri nosūtīti atpakaļ uz Savienību pēc tam, kad trešā valsts tos liegusi ievest savā teritorijā, groza Regulu (ES) Nr. 142/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1069/2009 (2009. gada 21. oktobris), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (1), un jo īpaši tās 41. panta 3. punkta pirmo daļu un 42. panta 2. punkta a) apakšpunktu,
         tā kā:
         
                     (1)
                  
                  
                     Komisijas Regula (ES) Nr. 142/2011 (2) nosaka pasākumus, ar kuriem īsteno Regulā (EK) Nr. 1069/2009 noteiktos noteikumus, arī sabiedrības veselības un dzīvnieku veselības noteikumus par dzīvnieku izcelsmes blakusproduktu un atvasināto produktu importu Savienībā vai tranzītu caur Savienību, lai novērstu un mazinātu šādu produktu radīto risku sabiedrības un dzīvnieku veselībai.
                  
               
                     (2)
                  
                  
                     Padomes Direktīvas 97/78/EK (3) 15. pantā ir paredzēti noteikumi par veterinārajām pārbaudēm, kas jāveic, lai atļautu atpakaļievest Savienības izcelsmes produktu sūtījumus, kuri nosūtīti atpakaļ uz Savienību pēc tam, kad kāda trešā valsts tos liegusi ievest savā teritorijā. Direktīva 97/78/EK no 2019. gada 14. decembra ir atcelta un aizstāta ar Eiropas Parlamenta un Padomes Regulu (ES) 2017/625 (4).
                  
               
                     (3)
                  
                  
                     Komisijas Deleģētā regula (ES) 2019/2074 (5) ievieš noteikumus par konkrētu oficiālo kontroļu veikšanu Regulas (ES) 2017/625 47. panta 1. punkta a), b) un c) apakšpunktā minēto preču un dzīvnieku sūtījumiem, kuru izcelsme ir Savienībā un kuri nosūtīti atpakaļ uz Savienību pēc tam, kad trešā valsts tos liegusi ievest savā teritorijā, ietverot arī dzīvnieku izcelsmes blakusproduktus un atvasinātos produktus.
                  
               
                     (4)
                  
                  
                     Saskaņā ar Regulas (EK) Nr. 1069/2009 41. un 42. pantu būtu jānosaka dzīvnieku un sabiedrības veselības prasības attiecībā uz tādu dzīvnieku izcelsmes blakusproduktu un atvasināto produktu ievešanu Savienībā, kuru izcelsme ir Savienībā un kuri pēc trešās valsts lieguma tos ievest savā teritorijā nosūtīti atpakaļ uz Savienību.
                  
               
                     (5)
                  
                  
                     Tā kā nav dzīvnieku un sabiedrības veselības prasību, kas attiektos uz noraidītiem dzīvnieku izcelsmes blakusproduktu un atvasināto produktu sūtījumiem, uz minētajiem sūtījumiem attiecas Regulā (EK) Nr. 1069/2009 izklāstītie vispārējie importa noteikumi un Regulas (ES) Nr. 142/2011 XIV pielikumā izklāstītās prasības attiecībā uz konkrētu produktu importēšanu, un šie noteikumi un prasības varētu kavēt konkrētu ES izcelsmes sūtījumu atpakaļievešanu Savienībā pēc tam, kad trešā valsts tos liegusi ievest, piemēram, tāpēc, ka nav konkrētā produkta tirdzniecības dokumenta vai ievešanai vajadzīgā veselības sertifikāta.
                  
               
                     (6)
                  
                  
                     Tomēr dzīvnieku un sabiedrības veselības risks, ko rada dzīvnieku izcelsmes blakusprodukti un atvasinātie produkti, kuru izcelsme ir Savienībā, atšķiras no riska, ko rada tādas pašas preces, kuru izcelsme ir trešās valstīs. Tāpēc dzīvnieku izcelsmes blakusproduktu un atvasināto produktu sūtījumam, kura izcelsme ir Savienībā un kurš nosūtīts atpakaļ uz Savienību pēc trešo valstu lieguma to ievest savā teritorijā, tirdzniecības dokumentam, veselības sertifikātam vai attiecīgā gadījumā deklarācijai, kas atbilst paraugam, kurš patlaban noteikts ar Regulas (EK) Nr. 1069/2009 42. panta 2. punkta pirmās daļas d) apakšpunktu, nav jābūt pievienotai, kā noteikts sūtījumiem, kuru izcelsme ir trešās valstīs.
                  
               
                     (7)
                  
                  
                     Iepriekšminēto sūtījumu būtu jāļauj ievest Savienībā un nosūtīt uz jebkuru uzņēmumu vai iekārtu, kas saskaņā ar Regulas (EK) Nr. 1069/2009 24. pantu apstiprināts attiecīgajai dzīvnieku izcelsmes blakusproduktu un atvasināto produktu kategorijai un veidam, ja vien Savienības galamērķa kompetentā iestāde ir piekritusi minēto sūtījumu pieņemt.
                  
               
                     (8)
                  
                  
                     Atsevišķus dzīvnieku izcelsmes blakusproduktu vai atvasināto produktu sūtījumus, kas paredzēti eksportam uz trešām valstīm, var pārbaudīt Savienības kompetentā iestāde, kas nav atbildīga par dzīvnieku izcelsmes blakusproduktiem vai atvasinātajiem produktiem. Ja šādu pārbaužu laikā ir nomainīta sākotnējā plomba, pavaddokumentos būtu jānorāda jaunās plombas numurs.
                  
               
                     (9)
                  
                  
                     Tāpēc, lai nodrošinātu pienācīgu dzīvnieku un sabiedrības veselības riska pārvaldību un juridisko noteiktību, jāparedz nosacījumi, ar kādiem dzīvnieku izcelsmes blakusproduktus un atvasinātos produktus, kuru izcelsme ir Savienībā, var nosūtīt atpakaļ uz Savienību pēc trešās valsts lieguma ievest savā teritorijā.
                  
               
                     (10)
                  
                  
                     Lai nodrošinātu dzīvnieku izcelsmes blakusproduktu un atvasināto produktu atpakaļsūtījumu izsekojamību, to transportēšana no atvešanas robežkontroles punkta, kuru šķērsojot tie nonāk Savienībā, līdz galamērķa uzņēmumam, būtu jāpārrauga saskaņā ar Komisijas Deleģētajā regulā (ES) 2019/1666 (6) paredzēto procedūru.
                  
               
                     (11)
                  
                  
                     Regulas (ES) Nr. 142/2011 XIV pielikums būtu attiecīgi jāgroza.
                  
               
                     (12)
                  
                  
                     Ņemot vērā, ka Deleģēto regulu (ES) 2019/2074 piemēro no 2019. gada 14. decembra, šajā regulā noteiktie noteikumi būtu jāpiemēro no tā paša datuma.
                  
               
                     (13)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 142/2011 groza šādi:
            
                        1)
                     
                     
                        regulas 25. panta 3. punktam pievieno šādu apakšpunktu:
                        
                                    “c)
                                 
                                 
                                    minētā pielikuma VI nodaļā izklāstītās īpašās prasības attiecībā uz dzīvnieku izcelsmes blakusproduktiem un atvasinātajiem produktiem, kuru izcelsme ir Savienībā un kuri pēc trešās valsts lieguma tos ievest savā teritorijā nosūtīti atpakaļ uz Savienību.”;
                                 
                              
                  
                        2)
                     
                     
                        regulas 26. pantam pievieno šādu punktu:
                        
                                    “e)
                                 
                                 
                                    materiāliem, kuru izcelsme ir dalībvalstī un kuri pēc trešās valsts lieguma tos ievest savā teritorijā nosūtīti atpakaļ uz minēto dalībvalsti, jāatbilst XIV pielikuma VI nodaļā izklāstītajām īpašajām prasībām.”;
                                 
                              
                  
                        3)
                     
                     
                        regulas 31. pantam pievieno šādu daļu:
                        “Atkāpjoties no pirmās daļas, dzīvnieku izcelsmes blakusproduktiem un atvasinātajiem produktiem, kuru izcelsme ir Savienībā un kuri pēc trešās valsts lieguma tos ievest savā teritorijā nosūtīti atpakaļ uz Savienību, jāatbilst XIV pielikuma VI nodaļā izklāstītajām īpašajām prasībām.”;
                     
                  
                        4)
                     
                     
                        regulas XIV pielikumu groza atbilstoši šīs regulas pielikuma tekstam.
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 300, 14.11.2009., 1. lpp.
         
         
            (2)  Komisijas Regula (ES) Nr. 142/2011 (2011. gada 25. februāris), ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (OV L 54, 26.2.2011., 1. lpp.).
         
            (3)  Padomes Direktīva 97/78/EK (1997. gada 18. decembris), ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (OV L 24, 30.1.1998., 9. lpp.).
         
            (4)  Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).
         
            (5)  Komisijas Deleģētā regula (ES) 2019/2074 (2019. gada 23. septembris), ar ko, paredzot noteikumus par konkrētām oficiālām kontrolēm attiecībā uz noteiktu dzīvnieku un preču sūtījumiem, kuru izcelsme ir Savienībā un kuri tiek nosūtīti atpakaļ uz Savienību pēc tam, kad trešā valsts tos liegusi ievest savā teritorijā, papildina Eiropas Parlamenta un Padomes Regulu (ES) 2017/625 (OV L 316, 6.12.2019., 6. lpp.).
         
            (6)  Komisijas Deleģētā regula (ES) 2019/1666 (2019. gada 24. jūnijs), ar ko Eiropas Parlamenta un Padomes Regulu (ES) 2017/625 papildina saistībā ar nosacījumiem attiecībā uz noteiktu dzīvnieku un preču sūtījumu transportēšanas un atvešanas pārraudzību no atvešanas robežkontroles punkta līdz uzņēmumam galamērķa vietā Savienībā (OV L 255, 4.10.2019., 1. lpp.).
      
      
         
            PIELIKUMS
            Regulas (ES) Nr. 142/2011 XIV pielikumam pievieno šādu VI nodaļu:
            
               “VI NODAĻA
               
                  PRASĪBAS, KAS ATTIECAS UZ TĀDU DZĪVNIEKU IZCELSMES BLAKUSPRODUKTU UN ATVASINĀTO PRODUKTU IEVEŠANU, KURU IZCELSME IR SAVIENĪBĀ UN KURI NOSŪTĪTI ATPAKAĻ UZ SAVIENĪBU PĒC TAM, KAD TREŠĀ VALSTS TOS LIEGUSI IEVEST SAVĀ TERITORIJĀ
               
               
                  
                     1.iedaļa
                  
               
               
                  Neiepakoti vai beztaras dzīvnieku izcelsmes blakusprodukti un atvasinātie produkti, kuru izcelsme ir Savienībā un kuri nosūtīti atpakaļ uz Savienību pēc tam, kad tos liegusi ievest savā teritorijā trešā valsts, kuras teritorija vai teritorijas daļa nav norādīta XIV pielikumā
               
               
                        
                           1.
                        
                        
                           Kompetentā iestāde robežkontroles punktā atļauj Savienībā ievest tikai tādu neiepakotu vai beztaras dzīvnieku izcelsmes blakusproduktu vai atvasināto produktu sūtījumus, kuru izcelsme ir Savienībā un kuri tiek nosūtīti atpakaļ uz Savienību pēc tam, kad tos liegusi ievest savā teritorijā trešā valsts, kuras teritorija vai tās daļa nav norādīta XIV pielikumā saistībā ar attiecīgā produkta veida ievešanu Savienībā, ja ir izpildīti šādi nosacījumi:
                           
                                       a)
                                    
                                    
                                       sūtījumam ir pievienots eksporta dalībvalsts kompetentās iestādes izdots oficiālais sertifikāts vai dokuments (vai nu oriģināleksemplārs, vai apliecināta kopija) vai šāda sertifikāta vai dokumenta elektroniskais ekvivalents, kas izveidots, izmantojot IMSOC (1);
                                    
                                 
                                       b)
                                    
                                    
                                       sūtījumam pievienota galamērķa dalībvalsts kompetentās iestādes deklarācija, kurā iestāde ir piekritusi saņemt sūtījumu un norādījusi galamērķa vietu;
                                    
                                 
                                       c)
                                    
                                    
                                       sūtījums atbilst abiem šiem nosacījumiem:
                                       
                                                   i)
                                                
                                                
                                                   tas ir palicis aizplombēts ar nesabojātu sākotnējo plombu, ja plombas uzlikšana pirms izvešanas no Savienības bija minēta sākotnējā sertifikātā, kas minēts 1. punkta a) apakšpunktā, vai citā oficiālajā dokumentā, ko izdevusi kāda iestāde Savienībā;
                                                
                                             
                                                   ii)
                                                
                                                
                                                   tam pievienota tās trešās valsts, kura liedza ievest sūtījumu, kompetentās iestādes vai citas publiskas iestādes oficiāla deklarācija, kurā norādīts izbrāķēšanas iemesls.
                                                
                                             
                                 
                     
                        
                           2.
                        
                        
                           Atkāpjoties no 1. punkta a) apakšpunkta, gadījumā, ja sūtījums ir eksportēts bez oficiāla sertifikāta vai dokumenta, sūtījuma izcelsmes autentiskumu nosaka citādi, pamatojoties uz dokumentētiem pierādījumiem, kurus uzrāda par sūtījumu atbildīgais uzņēmējs.
                        
                     
                        
                           3.
                        
                        
                           Šīs iedaļas 1. punktā minēto produktu sūtījumu transportēšanu no robežkontroles punkta līdz galamērķim pārrauga saskaņā ar Deleģētās regulas (ES) 2019/1666 2. pantu.
                        
                     
                  
                     2.iedaļa
                  
               
               
                  Neiepakoti vai beztaras dzīvnieku izcelsmes blakusprodukti un atvasinātie produkti, kuru izcelsme ir Savienībā un kuri nosūtīti atpakaļ uz Savienību pēc tam, kad tos liegusi ievest savā teritorijā trešā valsts, kuras teritorija vai teritorijas daļa ir norādīta XIV pielikumā
               
               
                        
                           1.
                        
                        
                           Kompetentā iestāde robežkontroles punktā atļauj Savienībā ievest tikai tādu neiepakotu vai beztaras dzīvnieku izcelsmes blakusproduktu vai atvasināto produktu sūtījumus, kuru izcelsme ir Savienībā un kuri tiek nosūtīti atpakaļ uz Savienību pēc tam, kad tos liegusi ievest savā teritorijā trešā valsts, kuras teritorija vai tās daļa ir norādīta XIV pielikumā saistībā ar attiecīgā produkta veida ievešanu Savienībā, ja ir izpildītas 1. iedaļas 1. punkta a) un b) apakšpunktā, c) apakšpunkta ii) punktā un 2. un 3. punktā izklāstītās prasības.
                        
                     
                        
                           2.
                        
                        
                           Ja 1. punktā minētie produkti ir izkrauti, uzglabāti, pārkrauti vai ir nomainīta sākotnējā plomba XIV pielikumā norādītā trešā valstī vai tās teritorijas daļā vai ievedot tajā, sūtījumam jābūt pievienotai minētās trešās valsts vai teritorijas kompetentās iestādes vai citas publiskas iestādes oficiālai deklarācijai:
                           
                                       a)
                                    
                                    
                                       kurā norādīta izkraušanas, uzglabāšanas un pārkraušanas vieta un datums un pie konteinera pēc pārkraušanas piestiprinātās plombas numurs;
                                    
                                 
                                       b)
                                    
                                    
                                       kurā apstiprināts, ka:
                                       
                                                   i)
                                                
                                                
                                                   pie sūtījuma transportlīdzekļa vai konteinera piestiprinātā plomba ir pārlauzta tikai oficiālo kontroļu vajadzībām;
                                                
                                             
                                                   ii)
                                                
                                                
                                                   produkti ir aiztikti tikai tik, cik vajadzīgs, un it īpaši:
                                                   
                                                               —
                                                            
                                                            
                                                               atbilstošajā temperatūrā, kāda vajadzīga attiecīgajiem dzīvnieku izcelsmes blakusproduktiem vai atvasinātajiem produktiem, un
                                                            
                                                         
                                                               —
                                                            
                                                            
                                                               tā, lai kontroļu laikā nebūtu iespējama produktu krustkontaminācija;
                                                            
                                                         
                                             
                                                   iii)
                                                
                                                
                                                   uzreiz pēc oficiālajām kontrolēm transportlīdzeklis vai konteiners ir aizplombēts no jauna;
                                                
                                             
                                 
                                       c)
                                    
                                    
                                       kurā norādīti izkraušanas un uzglabāšanas iemesli.
                                    
                                 
                     
                  
                     3.iedaļa
                  
               
               
                  Iepakoti dzīvnieku izcelsmes blakusprodukti un atvasinātie produkti, kuru izcelsme ir Savienībā un kuri nosūtīti atpakaļ uz Savienību pēc tam, kad trešā valsts tos liegusi ievest savā teritorijā
               
               
                        
                           1.
                        
                        
                           Kompetentā iestāde robežkontroles punktā atļauj Savienībā ievest tikai tādu iepakotu dzīvnieku izcelsmes blakusproduktu vai atvasināto produktu sūtījumus, kuru izcelsme ir Savienībā un kuri tiek nosūtīti atpakaļ uz Savienību pēc tam, kad trešā valsts tos liegusi ievest savā teritorijā, ja ir izpildītas 1. iedaļā izklāstītās prasības un atsevišķais produktu iepakojums salīdzinājumā ar tā stāvokli pirms eksportēšanas joprojām ir neskarts.
                        
                     
                        
                           2.
                        
                        
                           Ja 1. punktā minētie produkti ir izkrauti trešā valstī, sūtījumam pievieno trešās valsts kompetentās iestādes vai citas publiskas iestādes oficiālu deklarāciju, kurā apliecināts, ka produkti:
                           
                                       a)
                                    
                                    
                                       ir tikai izkrauti, uzglabāti un pārkrauti un ar tiem nekas cits nav darīts;
                                    
                                 
                                       b)
                                    
                                    
                                       ir bijuši atbilstošajā temperatūrā, kāda vajadzīga attiecīgajiem dzīvnieku izcelsmes blakusproduktiem vai atvasinātajiem produktiem.”
                                    
                                 
                     
            
               (1)  Komisijas Īstenošanas regula (ES) 2019/1715 (2019. gada 30. septembris), ar ko nosaka noteikumus par oficiālo kontroļu informācijas pārvaldības sistēmas un tās sistēmas komponentu darbību (“IMSOC regula”) (OV L 261, 14.10.2019., 37. lpp.).